Vizes mondókák, énekek, játékok

1.Esik az eső, csepereg,

megáznak a gyerekek.

Sáros lesz a kiscipő,

vizes lesz a főkötő.

2. Esik az eső, ázik a mező,

haragszik a katona, mert megázik a lova.

Ne haragudj katona, majd kisüt a napocska,

megszárad a lovacska.

3. Esik az eső!-a gyerekek az ujjaikkal a padon kopognak

Kopog a jég!-a gyerekek a körmeikkel a padon kopognak

Dörög az ég!- a gyerekek az ökleikkel a padon kopognak

Villámlik!-felemelik a kezeiket

Lecsap!-a tenyerükkel egyet ütnek a padra

Kisüt a nap!-napocskát mutatnak a kezükkel

**4. Ess eső ess**

Ess eső, ess,

holnap délig ess,

Zab szaporodjék,

búza bokrosodjék,

Az én hajam olyan legyen,

mint a csikó farka,

Még annál is hosszabb,

Mint a Duna hossza.

**5. Gryllus Vilmos: Zápor**

Csepp, csepp, csepereg,

villan, csattan, megered;

záporfüggöny, zuhatag –

fut a felhő, süt a nap.

Jött, ment – jót esett:

Fűnek, fának jólesett

6. **Kútba estem!**

A gyerekek körbe állnak, egyikük a kör közepén guggol. A középen lévő gyerek azt mondja:

- Kútba estem.

A többiek megkérdezik:

- Hány méterre?

A felelet tetszés szerinti, például:

- Háromra.

A körben állók további kérdése:

- Ki húzzon ki?

A guggoló játékos valamelyiküket megnevezi. A megnevezett játékos a középen guggolót kézen fogja és hármat ugranak, így húzva ki a kútból. Helyet cserélnek.